b'\n_START_ARTICLE_\nKurt Elim\xc3\xa4\n_START_PARAGRAPH_\nKurt "Kurre" Sigvard Elim\xc3\xa4 (s. 24. elokuuta 1939 N\xc3\xa4rke, Korpilombolo) on entinen ruotsalainen m\xc3\xa4kihypp\xc3\xa4\xc3\xa4j\xc3\xa4._NEWLINE_Kurt Elim\xc3\xa4e aloitti uransa is\xc3\xa4ns\xc3\xa4 tekem\xc3\xa4ss\xc3\xa4 Malmivaaran hyppyrim\xc3\xa4ess\xc3\xa4, jonka rakensi h\xc3\xa4nen is\xc3\xa4ns\xc3\xa4 Lorenz. T\xc3\xa4ll\xc3\xb6in h\xc3\xa4nen seuransa oli Koskullskulle AIF. My\xc3\xb6hemmin h\xc3\xa4n edusti IFK Kiirunaa._NEWLINE_Elim\xc3\xa4n kansainv\xc3\xa4linen ura ajottui vuosille 1963\xe2\x80\x931968. H\xc3\xa4n osallistui vuodenvaihteen 1963\xe2\x80\x931964 Saksan-It\xc3\xa4vallan m\xc3\xa4kiviikolle ja saavutti Garmisch-Partenkirchenin uuden vuoden kisassa 6. sijan. H\xc3\xa4n sijoittui helmikuussa Innsbruckin talviolympialaisissa 1964 pieness\xc3\xa4 m\xc3\xa4ess\xc3\xa4 seitsem\xc3\xa4nneksi ja isossa m\xc3\xa4ess\xc3\xa4 sijalle 29. Vuoden 1965\xe2\x80\x931966 Saksan-It\xc3\xa4vallan m\xc3\xa4kiviikolla sen Bischofshofenin osakilpailussa h\xc3\xa4n sijoittui nelj\xc3\xa4nneksi. H\xc3\xa4n osallistui my\xc3\xb6s vuoden 1968 talviolympialaisiin ja sijoittui niin normaalim\xc3\xa4ess\xc3\xa4 kuin isossa m\xc3\xa4ess\xc3\xa4 sijalle 37.  Ruotsin mestaruuden h\xc3\xa4n voitti kaikkiaan viisi kertaa eli vuosina 1963\xe2\x80\x931965, 1967 ja 1969._NEWLINE_Uransa j\xc3\xa4lkeen 1970-luvulla Elim\xc3\xa4 toimi m\xc3\xa4kivalmentajana. Valmennettaviin kuului muun muassa Jan Bokl\xc3\xb6v, joka tuli tunnetuksi uuden hyppytyylin k\xc3\xa4ytt\xc3\xa4j\xc3\xa4n\xc3\xa4. H\xc3\xa4nen nuorempi veljens\xc3\xa4 Lennart Elim\xc3\xa4 oli my\xc3\xb6s kansainv\xc3\xa4llisen tason m\xc3\xa4kihypp\xc3\xa4\xc3\xa4j\xc3\xa4, joka voitti Ruotsin mestaruuksia 1970-luvun lopulla.'